**STOKKRÅ**

Stølen Stokkrå 701 moh også kalla Innetunstølen ligg på Oksenhalvøya på Djønno, og er stølen til Anders Djønne bruk nr 7/28/6

 Opprinneleg var det tre bruk som hadde stølsrett her.

1. Larsabruket. Her står berre tufter att.
2. Åmunds-Olabruket. Her er og berre tufter att. Begge eigarane av desse to bruka utvandra til Amerika.
3. Bødnen- Per Bødnen, Anders Djønne sin oldefar.

 Jon Gjerstad (far til Samson- Astrid sin bestefar) kjøpte desse to bruka i 1888. Han eigde garden Innetun og var besten til Astrid Eide som eig hytta i Langedalen. I dag er det tvillingane Kjetil og Tore Haugse Solbakken som eig garden Innetun og har stølsretten til tuftene på Stokkrå.

Bruket til Anders Djønne eig hytta som står på stølen i dag. Det var far til Anders, Arne Djønne som i si tid vølte om, og sette opp eit nytt sel/ hytte her på -70 talet. Sperr var intakt og hytta hadde ikkje ramla ned. Arne , Anders og Lars Magne Djønne la nytt tak på hytta i -84/85.Anders kan og hugse at han bar opp sengebotn som står i hytta den dag i dag, i 1990. Arne var på stølen jamt og trutt og arbeidde heilt fram til han døde i1992.

I Langedalen låg Mjølstølen som var ein vårstøl undervegs opp til sjølve stølen. Det står att tufter og her. I 1971/72 bygde Astrid og Ernst hytta si. Det er ikkje vatn her.

Det er ei oppkome litt bortanfor stølen Stokkrå som vi har merka.

Kristofer Olson ( f.1751-1827) frå br nr 3 Kalhagen var fyrste plassmannen her. Kristofer var ein kjend jektebyggjar. Han var og bjørnejegar. Og det er fortalt at han batt kona si som var med barn, til eit tre, for å lokke bjørnen og låg sjølv på lur med børsa klar.

Det var slutt på stølinga så tidleg som på 40-50 talet og den siste budeia kan ha vore Vetla-Gyda som vi veit var budeie her. Ho var ei dame som hugsa godt og kunne fortelja mykje. Men diverre er ikkje hennar historie nedskriven.

GOD TUR!

Granvin Turlag

Kjelde: Lokalkjende på Djønno og Ættarbok for Ullensvang